b'\n_START_ARTICLE_\nZasilni izhod\n_START_SECTION_\nVsebina\n_START_PARAGRAPH_\nZasute v zakloni\xc5\xa1\xc4\x8du Cunjar zabava s spomini iz svojega "prej\xc5\xa1njega" \xc5\xbeivljenja, kakor pravi, ker so vsi zasuti obsojeni na smrt, eden od njih je \xc5\xbee mrtev. Preden je umrl, je Cunjarju povedal nekaj o zasilnem izhodu. Cunjar meni, da se ga ne spla\xc4\x8da iskati, saj ni nobene bistvene razlike med zunaj in znotraj, tam kot tukaj \xc4\x8dloveka ogro\xc5\xbea smrt, vseeno, \xc4\x8de jih pobere malo prej ali malo kasneje. Vse je le "zamenjava prostorov", ki je brez smisla. Trgovec in Dekle Cunjarju ne verjameta, da resno misli, oba se oklepata vsak svojega smisla, vsak svojega upanja. Trgovec svojega poklica in imetja, Dekle svojih spominov na \xc4\x8drnolasca, ki so ga ubili kot esesovskega krvnika. O Cunjarju mislita vse najslab\xc5\xa1e, prepri\xc4\x8dana sta, da izhod pozna, a da ju ho\xc4\x8de izseljevati, ko se izka\xc5\xbee, da to ni res, pa mislita, da je norec. Starka se pogovora ne udele\xc5\xbeuje, ona ima svoj izhod s seboj, saj lahko moli, kjerkoli je. Tedaj se pojavi podgana. Trgovcu se zbudi upanje, da jim bo ona pokazala izhod, saj je morala priti od zunaj. Toda Cunjar podgano ubije in na o\xc4\x8ditke, da je morilec, odgovarja, da smo vsi morilci, vsi mrtvi, ker sploh ne \xc5\xbeivimo, vse stvari so enako (ne)vredne; vsak lahko tudi tu opravlja svoj posel, v domi\xc5\xa1ljiji, saj ta posel tako ali tako ni drugega kot privid. Po svoje je celo vesel, da so se tudi drugi zna\xc5\xa1li v zagati, ki jo on do\xc5\xbeivlja \xc5\xbee celo \xc5\xbeivljenje. Trgovec in Dekle podle\xc5\xbeeta njegovi sugestiji: on postavi stojnico in prodaja zelenjavo, ona v spemstvu \xc4\x8drnolasca kupuje. Zasli\xc5\xa1ijo se zvoki odkopavanja, stena se zru\xc5\xa1i, pojavi se Tujec in je za\xc4\x8duden, kaj \xc5\xa1e delajo tukaj. Letalska vaja da je popolnoma uspela, lahko gredo domov, umrlega, \xc5\xbertev nepredvidene nesre\xc4\x8de, pa bodo dostojno pokopali. Vsi odidejo, le Cunjar ostane, njemu je tu prav tako dobro kot drugod.'